CELEX: 32018D1885
Language: sk
Date: 2018-11-30 00:00:00
Title: Vykonávacie rozhodnutie Komisie (EÚ, Euratom) 2018/1885 z 30. novembra 2018, ktorým sa mení rozhodnutie Komisie 96/566/Euratom, ES, ktorým sa Fínsku povoľuje nezohľadňovať niektoré kategórie transakcií a používať určité približné odhady na výpočet základu vlastných zdrojov založených na DPH [oznámené pod číslom C(2018) 7840]

4.12.2018   
               
               
                  SK
               
               
                  Úradný vestník Európskej únie
               
               
                  L 308/43
               
            
         VYKONÁVACIE ROZHODNUTIE KOMISIE (EÚ, Euratom) 2018/1885
         z 30. novembra 2018,
         ktorým sa mení rozhodnutie Komisie 96/566/Euratom, ES, ktorým sa Fínsku povoľuje nezohľadňovať niektoré kategórie transakcií a používať určité približné odhady na výpočet základu vlastných zdrojov založených na DPH
         
            
               [oznámené pod číslom C(2018) 7840]
            
         
         (Iba fínske a švédske znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na Zmluvu o založení Európskeho spoločenstva pre atómovú energiu,
         so zreteľom na nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (1), a najmä na jeho článok 6 ods. 3 druhú zarážku,
         po konzultácii s Poradným výborom pre vlastné zdroje,
         keďže:
         
                     (1)
                  
                  
                     Podľa článku 379 ods. 2 smernice Rady 2006/112/ES (2) Fínsko môže v súlade s podmienkami, ktoré sa v tomto členskom štáte uplatňovali k dátumu jeho pristúpenia, naďalej oslobodzovať od dane poskytovanie služieb autormi, umelcami a výkonnými umelcami uvedené v zozname v časti B bode 2 prílohy X a transakcie uvedené v zozname v časti B bodoch 9 a 10 prílohy X, pokiaľ sa rovnaké oslobodenia od dane uplatňujú v niektorom z členských štátov, ktoré boli členmi Spoločenstva k 31. decembru 1994 V súlade s uvedeným článkom je tieto transakcie potrebné zohľadniť pri stanovení základu vlastných zdrojov založených na dani z pridanej hodnoty (DPH).
                  
               
                     (2)
                  
                  
                     Rozhodnutím Komisie 96/566/Euratom, EHS (3) bolo Fínsku povolené použiť približné odhady na výpočet základu vlastných zdrojov založených na DPH, a to pokiaľ ide o transakcie, ktoré sa teraz uvádzajú v časti B bodoch 2, 9 a 10 prílohy X k smernici 2006/112/ES a ktoré sa týkajú určitých služieb poskytovaných autormi, umelcami, výkonnými umelcami, určitých dodávok pozemkov a prepravy osôb.
                  
               
                     (3)
                  
                  
                     Fínsko požiadalo vo svojom liste z 26. apríla 2018 Komisiu o povolenie používať pevné percentuálne podiely medzizákladu na výpočet základu vlastných zdrojov založených na DPH, pokiaľ ide o transakcie uvedené v časti B bodoch 2, 9 a 10 prílohy X k smernici 2006/112/ES týkajúce sa poskytovania služieb členmi slobodných povolaní, dodávania budov alebo pozemkov, na ktorých stoja, dodávania stavebných pozemkov a prepravy osôb. Fínsko preukázalo, že percentuálne podiely, ktoré sa uplatňujú na medzizáklad, boli v rokoch 2014 až 2016 (body 2 a 10) a 2012 až 2016 (bod 9) stabilné. Povolenie používať pevné percentuálne podiely by ďalej znížilo administratívnu záťaž pri výpočte základu vlastných zdrojov založených na DPH, pokiaľ ide o takéto transakcie. Fínsko by preto malo byť oprávnené vypočítať základ vlastných zdrojov založených na DPH s použitím pevných percentuálnych podielov, a to pokiaľ ide o poskytovanie služieb zo strany slobodných povolaní, dodávanie nových budov alebo pozemkov, na ktorých stoja, dodávanie stavebných pozemkov a prepravu osôb.
                  
               
                     (4)
                  
                  
                     Z dôvodu transparentnosti a právnej istoty je vhodné platnosť povolenia časovo obmedziť.
                  
               
                     (5)
                  
                  
                     Rozhodnutie 96/566/Euratom, ES by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            V rozhodnutí 96/566/Euratom, ES sa vkladajú články 2a, 2b a 2c:
            
               
                  „Článok 2a
                  Odchylne od článku 2 ods. 1 tohto rozhodnutia sa na účely výpočtu základu vlastných zdrojov založených na DPH Fínsku od 1. januára 2018 do 31. decembra 2020 povoľuje používať 0,0002 % medzizákladu, pokiaľ ide o transakcie uvedené v časti B bode 2 prílohy X k smernici Rady 2006/112/ES (*1).
               
               
                  Článok 2b
                  Odchylne od článku 2 ods. 2 tohto rozhodnutia sa na účely výpočtu základu vlastných zdrojov založených na DPH Fínsku od 1. januára 2018 do 31. decembra 2020 povoľuje používať 0,53 % medzizákladu, pokiaľ ide o transakcie uvedené v časti B bode 9 prílohy X k smernici 2006/112/ES.
               
               
                  Článok 2c
                  Odchylne od článku 2 ods. 3 tohto rozhodnutia sa na účely výpočtu základu vlastných zdrojov založených na DPH Fínsku od 1. januára 2018 do 31. decembra 2020 povoľuje používať 0,11 % medzizákladu, pokiaľ ide o transakcie uvedené v časti B bode 10 prílohy X k smernici 2006/112/ES.
               
            
         
         
            Článok 2
            Toto rozhodnutie je určené Fínskej republike.
         
         
            V Bruseli 30. novembra 2018
            
               
                  Za Komisiu
               
               Günther OETTINGER
               
                  člen Komisie
               
            
         
         
            (1)  Ú. v. ES L 155, 7.6.1989, s. 9.
         
            (2)  Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1).
         
            (3)  Rozhodnutie Komisie 96/566/Euratom, ES z 11. septembra 1996, ktorým sa Fínsku povoľuje nezohľadňovať niektoré kategórie transakcií a používať určité približné odhady na výpočet základu vlastných zdrojov založených na DPH (Ú. v. ES L 247, 28.9.1996, s. 43).